2012, Fushatë e ndezur dhe fitore për Pres. Obama
Revista Time e zgjodhi Presidentin Barack Obama si “Njeriun e Vitit”, por viti 2013 pritet të sjellë sfida
Revista Time e zgjodhi Presidentin Barack Obama si “Njeriun e Vitit” për 2012-ën, në fund të një viti të ngarkuar politik. Zoti Obama u rizgjodh në postin e Presidentit pas një fushate intensive kundër republikanit Mitt Romney. Por Presidentin e presin sfida të rëndësishme në mandatin e dytë, siç njofton korrespondenti i Zërit të Amerikës Jim Malone. Natën e zgjedhjeve në Çikago, përkrahësit e zotit Obama festuan fitoren e tij. Por zoti Obama nuk pati shumë kohë që të gëzonte triumfin. Edhe një herë tjetër, Presidentit iu desh të merrte rolin e ngushëlluesit të kombit, pas tragjedisë në Njutaun të Kënektikatit. Zoti Obama po përpiqet gjithashtu të arrijë një kompromis për uljen e defiçitit me republikanët në Kongres për të shmangur të ashtuquajturën katastrofë fiskale, me gjysmë trilion dollarë rritje taksash dhe shkurtime buxheti deri në fund të vitit. Rizgjedhja e Presidentit është një shans për një fillim të ri, thotë ish-shefi i personelit i Shtëpisë së Bardhë gjatë kohës së Presidentit Regan. Thomas Mann i Institutit Brookings thotë se është një shans edhe për Republikanët që të shënojnë një fillim të ri. Por vendimet e vështira për taksat dhe shpenzimet mund edhe ta bëjnë Presidentin që të kërkojë lëshime nga partia e tij. Presidenti Obama do të bëjë betimin për mandatin e dytë më 20 janar, ndërsa ceremonia e inaugurimit do të bëhet një ditë më pas.